DÔVODOVÁ SPRÁVA

A. Všeobecná časť
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o poskytnutí podpory v sektoroch mlieka 
a bravčového mäsa (ďalej len „návrh nariadenia vlády“) podľa § 2 ods. 1 písm. k) zákona 
č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. na vykonanie vykonávacieho nariadenia Komisie (EÚ) 2026/1100 z 21. mája 2026 o výnimočných podporných opatreniach v sektoroch mlieka a bravčového mäsa na Slovensku (Ú. v. EÚ L, 2026/1100, 22.5.2026) v platnom znení.
Navrhovaná právna úprava ustanovuje podmienky poskytnutia jednorazovej podpory 
v sektore mlieka a mliečnych výrobkov a v sektore bravčového mäsa, ktoré boli vážne postihnuté výskytom ochorenia slintačka a krívačka v období od 21. marca 2025 do 
4. apríla 2025 a súvisiacimi opatreniami uplatňovanými najneskôr do 20. mája 2025.
Podpora sa poskytuje ako kombinácia finančného príspevku Európskej únie vo výške najviac 2 092 445 eur predstavujúceho 60 % podpory a finančných prostriedkov zo štátneho rozpočtu určených na spolufinancovanie vo výške najviac 1 394 964 eur predstavujúcich 40 % podpory.
Oprávnenými žiadateľmi podpory sú podnikatelia v poľnohospodárskej prvovýrobe, ktorí majú v centrálnom registri hospodárskych zvierat evidovaný chov dojníc alebo chov ošípaných nachádzajúci sa v regulovanom pásme vymedzenom právnymi predpismi Európskej únie 
a Slovenskej republiky uvedenými v prílohe vykonávacieho nariadenia (EÚ) 2026/1100 v platnom znení, ktorá vymedzuje regulované pásma a obdobia dotknuté výskytom ochorenia. Oprávnenosť na poskytnutie podpory sa preukazuje hodnovernými dokladmi, najmä záznamami, účtovnými dokladmi a inými relevantnými podkladmi vedenými žiadateľom, ktoré sú overiteľné s údajmi v centrálnom registri hospodárskych zvierat.
Podpora sa poskytuje na presne určené množstvá surového mlieka a na počet a kategórie hospodárskych zvierat (chovné ošípané, odstavčatá a prasnice) stanovené vykonávacím nariadením (EÚ) 2026/1100 v platnom znení, ktoré vychádzajú z analýzy a vyčíslenia škôd predloženej Európskej komisii Slovenskou republikou v rámci žiadosti o poskytnutie výnimočnej podpory.
Návrh nariadenia vlády má negatívny vplyv na rozpočet verejnej správy a pozitívny vplyv na podnikateľské prostredie. Návrh nariadenia vlády nemá vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu.
Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh nariadenia vlády nie je predmetom vnútrokomunitárneho pripomienkového konania.
2
